Пасьля ўрачыстай Боскай Літургіі адбылася невялікая навуковая акадэмія. Яе першай часткаю стаўся выступ выкладчыка гарадзенскага ўніверсітэту сп. Янкі Трацяка, аднаго з тых першых парафіянаў, якіх згуртаваў айцец В.Данілаў. Ён распавёў пра пачаткі адраджэньня грэка-каталіцкае Царквы ў Горадні. Другой часткай акадэміі стаўся паказ фотаздымкаў з жыцьця парафіі. Усе прысутныя змаглі пазнаёміцца з фотаздымкамі з розных пілігрымак гарадзенскіх вернікаў (з Віцебску ў Полацак, у Будслаў, на Міжнародную ружанцовую пілігрымку ва Ўкраіне, на сустрэчу са Сьвятым Айцом у Кіеве) ды іншымі. Закончылася сьвяткаваньне супольным пачастункам.